Preskrizzjonijiet reliġjużi u morali U l-Mulej kellem lil Mosè u qallu: "Għid lill-ġemgħa kollha ta' wlied Iżrael: Għandkom tkunu qaddisin, għax qaddis jien, il-Mulej Alla tagħkom. "Kull wieħed għandu jweġġaħ lil ommu u 'l missieru u jħares is-Sibtijiet tiegħi: Jiena l-Mulej Alla tagħkom. "La ddurux lejn l-allat foloz, u tagħmlux allat tal-metall imdewweb: Jiena l-Mulej Alla tagħkom. "Meta toffru s-sagrifiċċju tas-sliem lill-Mulej, qisu li toffruh b'mod li tkunu milqugħin tajjeb. Il-vittma tikluha dak in-nhar li tissagrifikawha, jew l-għada; u l-fdal minnha taħarquh bin-nar fit-tielet jum. Jekk tikluha fit-tielet jum, tkun ħżienet u ma tingħoġobx. Min jiekol jitgħabba bil-piż ta' dnubu, għax ikun ipprofana ħaġa mqaddsa tal-Mulej, u jkun maqtugħ mill-poplu tiegħu. "Meta taħsdu l-ħsad ta' artkom, tibqax sejjer taħsad sa tarf l-għalqa, u lanqas ma għandek tlaqqat li jaqa' mill-ħsad tiegħek. "Ma għandekx taqta' l-frott kollu tad-dwieli tiegħek, u la tlaqqatx li jaqa' fl-art; ħallih għall-fqir u għall-barrani: Jiena l-Mulej Alla tagħkom. "La tisirqux, la tgħidux kliem b'ieħor, la tqarrqux b'xulxin. "La taħilfux b'ismi fil-gideb, lanqas ma għandek iżżeblaħ lil isem Alla tiegħek: Jiena l-Mulej. "La taħqarx lil għajrek, u lanqas tisirqu; il-ħlas tal-ħaddiem mikri ma jibqax għandek sa filgħodu. "La tisħetx lit-trux, u la tqegħidx tfixkil quddiem l-agħma; imma tibża' minn Alla tiegħek: Jiena l-Mulej. "La tgħawwiġx fil-ħaqq li tagħmel; la tħarisx lejn wiċċ il-fqir; lanqas ma tweġġaħ lill-kbir għal wiċċu; imma tagħmel ħaqq mill-proxxmu tiegħek fis-sewwa. "Tmurx ixxerred qlajja' fuq niesek, u tqumx kontra demm għajrek: Jiena l-Mulej. "La tbejjitx lil ħuk f'qalbek, imma lil għajrek wissih u erġa' wissih, biex ma tkunx ħati tiegħu. "La titħallasx b'idejk, u la żżommx f'qalbek għal ulied niesek, imma ħobb lil għajrek bħalek innifsek : Jiena l-Mulej. "Ħares il-liġijiet tiegħi. Il-bhejjem tiegħek iżżewwiġhomx ma' bhejjem ta' ġens ieħor; l-għalqa tiegħek tiżragħhiex b'żerriegħa mħallta; u tilbisx ilbies b'ħajt imħallat. "Jekk raġel jimtedd ma' mara lsira, imgħarrsa ma' raġel ieħor, bla ma tkun mifdija jew meħlusa, ikkastigahom; iżda tagħtihomx il-mewt, billi l-mara ma tkunx ħielsa. Ir-raġel joffri sagrifiċċju lill-Mulej b'riparazzjoni quddiem il-bieb tat-tinda tal-laqgħa; iġib muntun b'riparazzjoni. U l-qassis jagħmel l-espjazzjoni bil-muntun tar-riparazzjoni quddiem il-Mulej għad-dnub li jkun għamel dak li jkun, u hekk jinħafirlu dnubu. "Meta tkunu dħaltu fl-art u ħawwiltu siġar ta' kull xorta ta' ikel, il-frott tagħhom ipprojbit għalikom, bħallikieku mhux maħtun , u jibqa' pprojbit għalikom għal tliet snin, u ma tistgħux tieklu minnu. Fir-raba' sena, il-frott kollu jkun imqaddes, b'offerta f'ġieħ il-Mulej. Fil-ħames sena tieklu l-frott, u hekk tiżdidilkom il-ġabra: Jiena l-Mulej Alla tagħkom. "La tiklux laħam bid-demm. La tagħmlux taħbir jew sħarijiet. La taqtgħux xagħarkom dawra tond, u anqas taqtgħu truf leħjitkom. "Tqattgħux ġisimkom għall-mejjet , u anqas tpinġu tpinġija fuqkom: Jiena l-Mulej. "La tkasbarx lil bintek billi twaqqagħha fiż-żina, u hekk ma tiżnix artek u timtela bil-faħx. "Ħares is-Sibtijiet tiegħi, u agħti ġieħ lis-santwarju tiegħi: Jiena l-Mulej. "La tmurx għand is-saħħara li jsejħu l-erwieħ u la tfittxux lil min jeħber; la tiċċappsux bihom: Jiena l-Mulej Alla tagħkom. "Qum quddiem ix-xiħ, b'xagħru abjad, u agħtih qima u ibża' minn Alla tiegħek: Jiena l-Mulej. "Jekk jiġi jgħammar miegħek f'artek il-barrani, la taħqrux. Ikun għalikom il-barrani bħal wieħed ta' ġewwa; ħobbu bħalek innifsek, għax barranin kontu fl-art tal-Eġittu: Jiena l-Mulej Alla tagħkom. "La tqarraqx fil-ħaqq, fil-qjies, fl-użin u fil-kejl. Ikollkom miżien sewwa, piż sewwa, efa sewwa u ħinn sewwa. "Jiena l-Mulej Alla tagħkom li ħriġtkom mill-art tal-Eġittu. Ħarsu l-liġijiet kollha u d-digrieti kollha tiegħi u qisu li tagħmluhom: Jiena l-Mulej."